Il-Kummissjoni Ewropea ppubblikat rapport li juri li l-infurzar attiv tad-dritt tal-kompetizzjoni, fil-livell tal-UE u fil-livell nazzjonali, fis-settur farmaċewtiku jikkontribwixxi biex ikun hemm mediċini iktar affordabbli u iktar għażla għall-pazjenti u għas-sistemi tal-kura tas-saħħa, u jippromwovi innovazzjoni ulterjuri. Margrethe Vestager, il-Kummissarju inkarigata mill-politika tal-kompetizzjoni qalet "Waħda mill-isfidi u l-miri ewlenin tal-Ewropa hija li lill-pazjenti u lis-sistemi tal-kura tas-saħħa Ewropej nagħtuhom aċċess għal mediċini affordabbli u innovattivi. Ir-rapport ippubblikat illum jipprovdi tagħrif dwar il-ħidma siewja li qed jagħmlu l-awtoritajiet tal-kompetizzjoni madwar l-Ewropa biex jiżguraw li s-swieq farmaċewtiċi jgħinu biex dan l-għan jinkiseb. Importanti li nkomplu nagħtu prijorità għolja lill-ħidma tagħna f'dan il-qasam." Ir-rapport jipprovdi ħarsa ġenerali lejn l-infurzar tar-regoli tal-antitrust u tal-fużjonijiet fis-settur farmaċewtiku u jiddeskrivi kif l-infurzar tad-dritt tal-kompetizzjoni kkontribwixxa biex itejjeb l-aċċess tal-pazjenti Ewropej għal mediċini essenzjali affordabbli u innovattivi. Huwa jiffoka fuq il-perjodu mill-2009 'l hawn, meta l-Kummissjoni wettqet inkjesta dwar il-kompetizzjoni fis-settur farmaċewtiku. Il-Kummissjoni abbozzat ir-rapport b'kooperazzjoni mill-qrib mal-awtoritajiet nazzjonali tal-kompetizzjoni tat-28 Stat Membru tal-UE, li l-Kummissjoni taħdem magħhom fin-Netwerk Ewropew għall-Kompetizzjoni. Fuq il-bażi tat-tagħrif miksub mir-rapport, il-Kummissjoni u l-awtoritajiet nazzjonali tal-kompetizzjoni se jkomplu l-isforzi ta' infurzar tagħhom fis-settur farmaċewtiku, kwistjoni li tibqa' prijorità għolja meta wieħed iqis l-importanza tas-settur kemm ekonomikament kif ukoll f'termini ta' impatt fuq il-benesseri u l-ħajjiet tan-nies. Il-kostatazzjonijiet ewlenin tar-rapport Prezzijiet ġusti għall-mediċini Fir-rigward tal-ftehimiet antikompetittivi u l-każijiet ta' abbuż minn pożizzjoni dominanti, il-Kummissjoni u l-awtorità nazzjonali tal-kompetizzjoni investigaw sew aktar minn 100 każ u adottaw 29 deċiżjoni kontra prattiki illegali fil-forniment tal-mediċini mill-2009 'il quddiem: Prezzijiet ogħla jistgħu jirriżultaw ukoll minn fużjonijiet ta' kumpaniji farmaċewtiċi meta s-saħħa tal-ipprezzar tal-kumpanija fuża tikber. Il-Kummissjoni rrieżaminat iktar minn 80 fużjoni fis-settur farmaċewtiku biex tipprevjeni li s-swieq farmaċewtiċi jiġu kkonċentrati żżejjed. Kien hemm tħassib dwar il-kompetizzjoni f'19-il każ, fejn il-fużjonijiet setgħu wasslu għal żieda fil-prezzijiet, b'mod partikolari għal prodotti ġeneriċi u prodotti bijosimili. Il-Kummissjoni ħalliet li dawn il-fużjonijiet isiru biss wara li l-kumpaniji impenjaw ruħhom li jċedu partijiet min-negozju tagħhom sabiex jippreservaw il-grad eżistenti ta' kompetizzjoni fil-prezzijiet. Barra minn hekk, l-awtoritajiet tal-kompetizzjoni ħadu sehem f'100 attività ta' monitoraġġ tas-suq u ta' promozzjoni. Dawn offrew tagħrif dwar il-funzjonament tas-swieq, u pprovdew gwida għall-parteċipanti fis-suq, u wasslu biex jinbdew investigazzjonijiet tal-antitrust f'xi każijiet individwali. L-attivitajiet ta' promozzjoni influwenzaw it-tfassil tar-regolamentazzjoni u tal-leġiżlazzjoni u għenu biex jinħolqu jew jiġu rritornati kundizzjonijiet li jwasslu iktar għal kompetizzjoni effikaċi u ġusta. Iktar innovazzjoni u għażla Ir-rapport sab li l-infurzaturi tal-kompetizzjoni għenu biex jinżamm il-livell ta' innovazzjoni fis-settur billi intervjenew, bl-użu ta' regoli tal-antitrust, kontra prattiki li setgħu xekklu l-inċentivi għall-innovazzjoni. Dan huwa relatat b'mod partikolari mat-tentattivi għall-ittardjar tad-dħul ta' mediċini ġeneriċi fis-suq, li jista' jippermetti li l-kumpaniji jiksbu profitti mhux dovuti minn prodotti eqdem minflok ma jkollhom jikkompetu ma' mediċini ġodda u innovattivi. L-attività ta' kontroll tal-fużjonijiet tal-Kummissjoni kkontribwiet ukoll għall-innovazzjoni u żieda fl-għażla tal-mediċini, billi ppreveniet tranżazzjonijiet li setgħu kkompromettew l-isforzi tar-riċerka u l-iżvilupp biex jitnedew mediċini ġodda jew jiġi estiż l-użu terapewtiku tal-mediċini eżistenti. Kamp ta' applikazzjoni għal azzjoni ta' infurzar ulterjuri Il-każijiet ta' antitrust u ta' fużjoni msemmija fir-rapport juru li s-settur farmaċewtiku jeħtieġ skrutinju qawwi mill-awtoritajiet tal-kompetizzjoni. Ir-rekord ta' infurzar tal-Kummissjoni u tal-awtoritajiet nazzjonali tal-kompetizzjoni jipprovdi bażi solida għall-awtoritajiet tal-kompetizzjoni biex ikomplu jaħdmu u jiffukaw l-isforzi ta' infurzar tagħhom fis-settur. Madankollu, filwaqt li l-każijiet diskussi fir-rapport juru li l-infurzar tad-dritt tal-kompetizzjoni jgħin jissalvagwardja l-kompetizzjoni dwar il-prezzijiet u biex jistimula l-innovazzjoni, hemm limiti għal dak li jista' jagħmel id-dritt tal-kompetizzjoni. B'mod partikolari, hemm bżonn ta' sforzi kontinwi mill-partijiet ikkonċernati kollha biex tiġi indirizzata l-isfida tas-soċjetà li tiżgura aċċess sostenibbli għal mediċini affordabbli u innovattivi. Is-sommarju eżekuttiv u r-rapport jinsabu fis-sit web tal-kompetizzjoni tal-Kummissjoni fil-lingwi uffiċjali tal-UE kollha. Sfond Fil-Konklużjonijiet tiegħu dwar it-tisħiħ tal-bilanċ fis-sistemi farmaċewtiċi fl-UE u fl-Istati Membri tagħha tas-17 ta' Ġunju 2016, il-Kunsill esprima bosta tħassib rigward l-aċċess mill-pazjenti għal mediċini affordabbli. Filwaqt li rrefera għar-Rapport ta' Inkjesta tas-Settur Farmaċewtiku tal-2009 tal-Kummissjoni, li enfasizza li suq kompetittiv għall-prodotti mediċinali jgawdi minn skrutinju viġilanti tad-dritt tal-kompetizzjoni, il-Kunsill stieden lill-Kummissjoni tħejji rapport dwar il-każijiet ta' kompetizzjoni wara din l-inkjesta settorjali. Il-Parlament Ewropew, fir-Riżoluzzjoni tiegħu dwar l-għażliet tal-UE biex ittejjeb l-aċċess għall-mediċini tat-2 ta' Marzu 2017 esprima tħassib ukoll dwar l-aċċess insuffiċjenti għal prodotti mediċinali essenzjali u dwar il-prezzijiet għoljin ta' mediċini innovattivi, filwaqt li għaraf l-importanza u l-effikaċja tal-għodod tal-antitrust kontra mġiba antikompettitiva bħall-abbuż jew l-użu ħażin ta' sistemi ta' privattivi u tas-sistema għall-awtorizzazzjoni tal-mediċini. Ir-rapport ippubblikat illum ġie abbozzat biex, b'reazzjoni għat-tħassib imqajjem separatament mill-Kunsill u mill-Parlament Ewropew, jiddeskrivi l-kontribuzzjoni li jista' jagħti l-infurzar tad-dritt tal-kompetizzjoni biex jintlaħqu l-objettivi ta' mediċini affordabbli u innovattivi. Il-Kummissjoni u l-awtoritajiet tal-kompetizzjoni tal-Istati Membri jikkooperaw mill-qrib fin-Netwerk Ewropew għall-Kompetizzjoni. L-awtoritajiet nazzjonali tal-kompetizzjoni għandhom kull setgħa biex japplikaw l-Artikoli 101 u 102 tat-Trattat dwar il-Funzjonament tal-Unjoni Ewropea (TFUE).Jekk ċertu mġiba ma tkunx taffettwa l-kummerċ transfruntiera, l-awtoritajiet nazzjonali tal-kompetizzjoni japplikaw il-liġijiet nazzjonali tal-antitrust, li spiss ikunu mera tal-liġi tal-UE.Il-Kummissjoni hi inkarigata mill-eżami tal-fużjonijiet b'dimensjoni tal-UE, jiġifieri meta l-fatturati tal-kumpaniji f'fużjoni jilħqu l-limiti stabbiliti fir-Regolament tal-UE dwar l-Għaqdiet. Jekk dawn il-limiti ma jkunux issodifati, fużjoni tkun koperta mill-ġuriżdizzjonijiet nazzjonali u jkunu eżaminati minn awtorità nazzjonali tal-kompetizzjoni waħda jew minn bosta.